Valke trek munisipale hoës, sakelui in Limpopo vasTalle munisipale amptenare en sakelui is vasgetrek. (Foto: Verskaf) Altesaam 13 munisipale amptenare van die Mogalakwena-munisipaliteit in Limpopo en 11 sakelui is Maandag vasgetrek in verband met beweerde korrupsie. Volgens kapt. Matimba Maluleke, woordvoerder van die Valke, is die verdagtes almal senior amptenare by die munisipaliteit of direkteurs van sakeondernemings wat met die owerheid sake gedoen het. “Die amptenare het na bewering geld en geskenke van diensverskaffers ontvang, terwyl verskeie sakeondernemings betaal is vir dienste wat nooit gelewer is nie,” sê Maluleke. Weens die onwettige bedrywighede is die munisipaliteit na raming meer as R15 miljoen kwyt. Die Valke het die verdagtes Maandagoggend by die munisipaliteit se kantoor op Mokopane in hegtenis geneem. “Daar is ook beslag gelê op ŉ BMW wat aan een van die verdagtes se vriendin behoort.” Die 1-reeks BMW was glo ŉ geskenk wat as deel van die beweerde korrupsie gegee is. Die verdagtes sal so gou moontlik in die hof verskyn en verdere inhegtenisnemings word verwag. Die verdagtes is by die Mogalakwena-munisipaliteit in hegtenis geneem. (Foto: Verskaf) Intussen het Marcelle Maritz, leier van die VF Plus in Limpopo, die inhegtenisnemings verwelkom. “Die VF Plus, in samewerking met ander opposisie-raadslede, verskeie gemeenskapsorganisasies en belangegroepe, veg sedert 2014 vir geregtigheid nadat die munisipaliteit deur ŉ korrupte faksie binne die ANC oorgeneem is,” sê sy. “Dit is skokkend dat die eens vooruitstrewende munisipaliteit binne ses jaar tot absolute verval bestuur en besteel is.” Volgens Maritz is sy en vier ander raadslede op ŉ sogenaamde politieke moordlys nadat hulle dié wangedrag op die lappe wou bring. “Die VF Plus sal onverpoos veg vir geregtigheid en vir die uitroei van korrupsie en korrupte amptenare in die munisipaliteit.”